กรุงเทพมหานคร เร่งเดินหน้ามาตรการเชิงรุกเปิด“คลินิกมลพิษ” ดูแลสุขภาพประชาชน ลดผลกระทบฝุ่นละอองเกินมาตรฐาน
กรุงเทพมหานคร เร่งเดินหน้ามาตรการเชิงรุกเปิด“คลินิกมลพิษ” ดูแลสุขภาพประชาชน ลดผลกระทบฝุ่นละอองเกินมาตรฐาน นางศิลปสวย ระวีแสงสูรย์ ปลัดกรุงเทพมหานคร ลงพื้นที่ตรวจเยี่ยมจุดติดตั้งสถานีตรวจวัด PM2.5 ณ บริเวณด้านหน้าสำนักงานสภาพัฒนาการเศรษฐกิจและสังคมแห่งชาติ เขตป้อมปราบศัตรูพ่าย จากนั้น เดินทางไปยังโรงพยาบาลกลาง สังกัดสำนักการแพทย์ กทม. เพื่อเปิดให้บริการ“คลินิกมลพิษ”ดูแลสุขภาพประชาชน ในช่วงสถานการณ์ฝุ่นละออง PM 2.5ปลัดกรุงเทพมหานคร กล่าวว่า กรุงเทพมหานครเป็นเมืองหลวง โดยในพื้นกรุงเทพมหานครจะมีอาคารสูงจำนวนมาก ซึ่งการก่อสร้างอาคารสูงเป็นแหล่งสะสมของฝุ่น ทำให้เกิดมลพิษทางอากาศ ประกอบกับสภาพอากาศปิดทำให้ไม่มีการถ่ายเท ก่อให้เกิดฝุ่นละออง PM2.5 ได้ สิ่งที่เกิดขึ้นกระทบต่อสุขภาพของประชาชน กรุงเทพมหานครโดยสำนักการแพทย์ สำนักอนามัย จึงมีหน้าเป็นผู้ที่ดูแลสุขภาพของประชาชนในพื้นที่เมืองหลวงแห่งนี้ โดยเฉพาะอย่างยิ่งในช่วงที่มีฝุ่นละอองมาก ซึ่งเป็นช่วง 3 เดือนแรกของปี กรุงเทพมหานครจึงได้มอบหมายให้สำนักการแพทย์พิจารณาในเรื่องของการเปิดศูนย์ปฏิบัติการฉุกเฉินด้านการแพทย์และสาธารณสุขขึ้น เพื่อที่จะดูแลประชาชนที่ได้รับผลกระทบจากฝุ่นละอองเหล่านี้ จึงจัดตั้งคลินิกมลพิษทางอากาศในโรงพยาบาลสังกัดกรุงเทพมหานคร 3 แห่ง ได้แก่ โรงพยาบาลกลาง เขตป้อมปราบศัตรูพ่าย โรงพยาบาลตากสิน เขตคลองสาน และโรงพยาบาลเจริญกรุงประชารักษ์ เขตบางคอแหลม ระหว่างเวลา 13.00 น.- 15.30 น. เพื่อเปิดบริการประชาชนที่ได้รับผลกระทบต่อสุขภาพจากฝุ่นละออง PM2.5 และติดตามภาวะสุขภาพของประชาชนนอกจากนี้ สำนักการแพทย์ได้เปิด Hotline 1646 “สายด่วนสุขภาพ สำนักการแพทย์” ให้ความรู้และรับปรึกษาปัญหาด้านสุขภาพที่เกิดจากฝุ่น PM 2.5 อีกด้วย